Návrh ROZHODNUTIE RADY o uplatňovaní predpisu Európskej hospodárskej komisie Organizácie Spojených národov č. 41 o jednotných ustanoveniach pre typové schvaľovanie motocyklov z hľadiska hluku /* COM/2013/0307 final - 2013/0159 (NLE) */





DÔVODOVÁ SPRÁVA 1. KONTEXT NÁVRHU · Dôvody a ciele návrhu Európska hospodárska komisia Organizácie Spojených národov („EHK OSN“) vypracúva na medzinárodnej úrovni harmonizované požiadavky, cieľom ktorých je odstránenie technických prekážok obchodu s motorovými vozidlami medzi zmluvnými stranami Dohody Európskej hospodárskej komisie Organizácie Spojených národov o prijatí jednotných technických predpisov pre kolesové vozidlá, zariadenia a časti, ktoré sa môžu montovať a/alebo používať na kolesových vozidlách a podmienok pre vzájomné uznávanie udelených schválení na základe týchto predpisov („revidovaná dohoda z roku 1958“)[1] a na zaistenie toho, aby takéto vozidlá poskytovali vysokú úroveň ochrany zdravia, bezpečnosti a ochrany životného prostredia. Predpis Európskej hospodárskej komisie Organizácie Spojených národov č. 41 o jednotných ustanoveniach pre typové schvaľovanie motocyklov z hľadiska hluku[2] („predpis EHK OSN č. 41“) bol nedávno upravený tak, aby zaisťoval rovnakú úroveň ochrany životného prostredia, aká sa dosahuje právnymi predpismi Únie o typovom schvaľovaní, čo teraz Únii umožňuje začať tento predpis EHK OSN uplatňovať. Cieľom daného predpisu je stanoviť rovnocenné ustanovenia pre kontrolu hluku motocyklov a objasniť náležitosti skúšky merania hluku týchto vozidiel pri státí. Na úrovni EÚ sa v prílohe I k smernici Európskeho parlamentu a Rady 2002/24/ES o typovom schválení dvoj- a trojkolesových motorových vozidiel[3], s odkazom na kapitolu 9 prílohy I k smernici 97/24/ES o niektorých komponentoch a charakteristikách dvoj- alebo trojkolesových motorových vozidiel[4], stanovuje schválenie typu dvoj- a trojkolesových motorových vozidiel v súlade s postupmi merania a hraničnými hodnotami zvukovej hladiny stanovenými v prílohe I. Vzhľadom na to, že bola prijatá revízia 4 predpisu EHK OSN č. 41, môže teraz Únia uvedený predpis uplatňovať. Týmto rozhodnutím Rady bude Komisia splnomocnená, aby v mene Európskej únie oznámila uplatňovanie predpisu EHK OSN č. 41. · Všeobecné súvislosti V kapitole 9 prílohy I k smernici 97/24/ES sa stanovujú základne požiadavky na niektoré komponenty a charakteristiky dvoj- alebo trojkolesových motorových vozidiel, pokiaľ ide o ich typové schvaľovanie. Pre takéto typové schvaľovanie na úrovni EÚ bolo nevyhnutné stanoviť osobitné skúšobné postupy a požiadavky na zvukovú hladinu. S cieľom mať na medzinárodnej úrovni spoločné harmonizované požiadavky teraz Európska únia zamýšľa uplatňovať predpis EHK OSN č. 41, čím sa uľahčí medzinárodný obchod a nahradia sa existujúce požiadavky na typové schvaľovanie stanovené v kapitole 9 prílohy I k smernici 97/24/ES. Európske spoločnosti sa tak budú môcť riadiť len jedným súborom požiadaviek uznávaných na celom svete, t. j. v krajinách, ktoré sú zmluvnými stranami revidovanej dohody EHK OSN z roku 1958. · Existujúce ustanovenia v oblasti návrhu Kapitola 9 prílohy I k smernici 97/24/ES obsahuje požiadavky na typové schválenie dvoj- a trojkolesových motorových vozidiel (kategória L) so zreteľom na ich prípustnú zvukovú hladinu a výfukový systém. · Súlad s ostatnými politikami a cieľmi Únie Návrh je v súlade s cieľmi smerníc 2002/24/ES a 97/24/ES a preto je v súlade s cieľmi EÚ v oblasti zdravia, bezpečnosti a životného prostredia a s cieľom dosahovať pokrok na ceste k medzinárodnej harmonizácii právnych predpisov týkajúcich sa motocyklov. Návrh je okrem toho v súlade s rozhodnutím Rady 97/836/ES vzhľadom na uplatňovanie revidovanej dohody z roku 1958 Európskym spoločenstvom. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU · Konzultácie so zainteresovanými stranami Pri vypracúvaní návrhu viedla Európska komisia konzultácie so zainteresovanými stranami. Všeobecná konzultácia o navrhovanom prístupe, pokiaľ ide o emisie hluku vozidiel, prebehla v rámci procesu „CARS 21“, ktorý združuje členské štáty, výrobcov (zástupcov EÚ aj členských štátov a jednotlivé spoločnosti), výrobcov komponentov, dopravné organizácie a zástupcov používateľov. Navrhovaný prístup, pokiaľ ide o uplatňovanie predpisu EHK OSN č. 41, sa bude prezentovať aj v Technickom výbore – motorové vozidlá (Technical Committee – Motor Vehicles) ako aj na zasadnutiach pracovnej skupiny pre motocykle. · Posúdenie vplyvu Uplatňovanie predpisu EHK OSN č. 41 nevedie k zmene hraničných a/alebo prahových hodnôt emisií hluku stanovených v smernici 97/24/ES. Okrem toho, skúšobné metódy stanovené v predpise EHK OSN č. 41 sú svojim rozsahom a vedeckým prístupom rovnocenné metódam stanoveným v smernici 97/24/ES. Vzhľadom na celkovú rovnocennosť navrhovaných skúšobných metód pre emisie hluku, ako aj na príslušné hraničné a prahové hodnoty emisií hluku sa preto neočakáva, že by mal navrhovaný postup uplatňovania pre Európsku únii alebo EHP spoločenský, environmentálny a hospodársky dopad. V rámci prípravy návrhu nariadenia Európskeho parlamentu a Rady (EÚ) č..../2012 o schvaľovaní a dohľade nad trhom dvoj- alebo trojkolesových vozidiel a štvorkoliek[5] sa vykonala analýza nákladov a prínosov týkajúcich sa hluku a neoprávnených úprav vozidiel kategórie L (dvoj- a trojkolesové vozidlá)[6], z ktorej je jasné, že v tejto kategórii vozidiel došlo k zhoršeniu emisií hluku v dôsledku neoprávnených úprav. Predpis EHK OSN č. 41 v tomto ohľade zavádza, okrem svojej rovnocennosti so skúšobnými metódami a hraničnými hodnotami EÚ pre emisie hluku, nákladovo efektívne prvky a opatrenia proti neoprávneným úpravám, a je teda v úplnom súlade s prebiehajúcou legislatívnou iniciatívou pre vozidlá kategórie L. 3. PRÁVNE ASPEKTY NÁVRHU · Zhrnutie navrhovaného opatrenia Návrh umožní Únii uplatňovať predpis EHK OSN č. 41 o emisiách hluku z motocyklov a regionálne požiadavky EÚ na testovanie sa tak nahradia celosvetovo harmonizovanými skúšobnými postupmi a požiadavkami. · Právny základ So zreteľom na cieľ a obsah rozhodnutia Rady sú právnym základom článok 114 ods. 1 a článok 207 ods. 4 Zmluvy o fungovaní Európskej únie. Prijatie rozhodnutia Rady sa bude riadiť postupom stanovenom v článku 3 ods. 3 rozhodnutia Rady 97/836/ES. · Zásada subsidiarity Požiadavky na hluk sú už na úrovni EÚ harmonizované, príslušné právne predpisy sú však zastarané a je potrebné ich aktualizovať s ohľadom na technický pokrok, ktorý sa od ich prijatia dosiahol. Uplatňovanie medzinárodných nástrojov, ako sú zodpovedajúce predpisy EHK OSN a ich začlenenie do systému EÚ pre typové schvaľovanie motorových vozidiel môže vykonať len Európska únia. Takto sa nielen zabráni fragmentácii vnútorného trhu, ale zabezpečia sa aj jednotné zdravotné, bezpečnostné a environmentálne normy v celej Únii. Týmto spôsobom možno dosiahnuť aj úspory z rozsahu a z nich plynúce výhody: výrobky sa môžu vyrábať pre celý trh Únie a dokonca medzinárodný trh namiesto toho, aby bolo potrebné ich prispôsobovať s cieľom získať vnútroštátne typové schválenie v každom jednom členskom štáte. Návrh je preto v súlade so zásadou subsidiarity. · Zásada proporcionality Návrh je v súlade so zásadou proporcionality, pretože nepresahuje rámec toho, čo je potrebné na dosiahnutie cieľa zabezpečiť riadne fungovanie vnútorného trhu a zároveň na zaistenie vysokej úrovne verejnej bezpečnosti a ochrany životného prostredia. · Výber nástrojov Navrhovaný nástroj: rozhodnutie Rady. Rozhodnutie Rady sa považuje za primeraný nástroj, keďže je v súlade s požiadavkami stanovenými v článku 3 ods. 3 rozhodnutia Rady 97/836/ES. 4. VPLYV NA ROZPOČET Návrh nemá žiadny vplyv na rozpočet Únie. 5. NEPOVINNÉ PRVKY · Európsky hospodársky priestor Navrhovaný právny akt sa týka záležitostí EHP a mal by sa preto rozšíriť na Európsky hospodársky priestor. 2013/0159 (NLE) Návrh ROZHODNUTIE RADY o uplatňovaní predpisu Európskej hospodárskej komisie Organizácie Spojených národov č. 41 o jednotných ustanoveniach pre typové schvaľovanie motocyklov z hľadiska hluku (Text s významom pre EHP) RADA EURÓPSKEJ ÚNIE, so zreteľom na Zmluvu o fungovaní Európskej Únie, a najmä na jej článok 114 ods. 1 a článok 207 ods. 4, so zreteľom na návrh Európskej komisie, so zreteľom na súhlas Európskeho parlamentu[7], keďže: (1) Rozhodnutím Rady 97/836/ES z 27. novembra 1997 Únia pristúpila k Dohode Európskej hospodárskej komisie Organizácie Spojených národov, ktorá sa týka prijatia jednotných technických predpisov pre kolesové vozidlá, vybavenie a časti, ktoré môžu byť namontované a/alebo používané na kolesových vozidlách, a podmienok pre vzájomné uznávanie schválení udelených na základe týchto predpisov („revidovaná dohoda z roku 1958“)[8]. (2) Cieľom harmonizovaných požiadaviek predpisu Európskej hospodárskej komisie Organizácie Spojených národov (EHK OSN) č. 41 – Jednotné ustanovenia pre typové schvaľovanie motocyklov z hľadiska hluku[9] („predpis EHK OSN č. 41“) je odstrániť technické prekážky obchodu s motorovými vozidlami medzi zmluvnými stranami revidovanej dohody z roku 1958 a zaistiť, aby takéto vozidlá poskytovali vysokú úroveň bezpečnosti a ochrany. (3) V smernici Európskeho parlamentu a Rady 2002/24/ES z 18. marca 2002 o typovom schválení dvoj- a trojkolesových motorových vozidiel, ktorou sa zrušuje smernica Rady 92/61/EHS[10] a smernici Európskeho parlamentu a Rady 97/24/ES zo 17. júna 1997 o niektorých komponentoch a charakteristikách dvoj- alebo trojkolesových motorových vozidiel[11] a jej vykonávacích opatreniach sa stanovuje prijatie prípustných zvukových hladín, požiadaviek na výfukové systémy a skúšobné postupy pre dvoj- a trojkolesové motorové vozidlá. (4) Kapitola 9 prílohy I k smernici 97/24/ES obsahuje požiadavky na typové schválenie motorových vozidiel kategórie L so zreteľom na ich prípustnú zvukovú hladinu a výfukové systémy. Vozidlá kategórie L sú označením pre skupinu vozidiel, ako napríklad bicykle s pohonným systémom, dvoj- alebo trojkolesové mopedy, motocykle s postranným vozíkom a bez neho, trojkolky a štvorkolky. (5) Dňom svojho pristúpenia k revidovanej dohode z roku 1958 Únia pristúpila k obmedzenému počtu predpisov EHK OSN uvedených v prílohe II k rozhodnutiu 97/836/ES; predpis EHK OSN č. 41 medzi ne zahrnutý nebol. (6) Ako sa stanovuje v článku 3 ods. 3 rozhodnutia 97/836/ES a podľa článku 1 ods. 7 revidovanej dohody z roku 1958, Únia sa môže rozhodnúť uplatňovať jeden, niekoľko či všetky predpisy EHK OSN, ku ktorým nepristúpila v čase svojho pristúpenia k revidovanej dohode z roku 1958. Toto rozhodnutie by mala prijať Rada po udelení súhlasu Európskeho parlamentu. (7) S cieľom mať na medzinárodnej úrovni spoločné harmonizované požiadavky je teraz vhodné, aby Európska únia uplatňovala predpis EHK OSN č. 41, čím sa uľahčí medzinárodný obchod a nahradia sa existujúce požiadavky na typové schvaľovanie stanovené v kapitole 9 prílohy I k smernici 97/24/ES. Európske spoločnosti sa tak budú môcť riadiť len jedným súborom požiadaviek uznávaných na celom svete, najmä v krajinách, ktoré sú zmluvnými stranami revidovanej dohody EHK OSN z roku 1958, PRIJALA TOTO ROZHODNUTIE: Článok 1 Európska únia uplatňuje predpis Európskej hospodárskej komisie Organizácie Spojených národov č. 41 o jednotných technických predpisoch týkajúcich sa typového schvaľovania motocyklov z hľadiska hluku. Článok 2 Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie. Článok 3 Komisia oznámi toto rozhodnutie generálnemu tajomníkovi Organizácie Spojených národov. V Bruseli Za Radu predseda [1] Ú. v. ES L 346, 17.12.1997, s. 78. [2] Dokumenty EHK OSN/TRANS/WP.29/2011/62 a Ú. v. EÚ L 317, 14.11.2012, s. 1. [3] Ú. v. ES L 124, 9.5.2002, s. 1. [4] Ú. v. ES L 226, 18.8.1997, s. 1. [5] KOM(2010) 542 v konečnom znení. [6] Správa zatiaľ nebola revidovaná a prijatá Komisiou. [7] Súhlas z [ ]. [8] Ú. v. ES L 346, 17.12.1997, s. 78. [9] Ú. v. EÚ, L 317, 14.11.2012, s. 1. [10] Ú. v. ES L 124, 9.5.2002, s. 1. [11] Ú. v. ES L 226, 18.8.1997, s. 1.